BLE TRUET: Trude Mostue mottok flere trusler etter at hun gikk ut og var kritisk til at norske kvinner sender ettåringene sine i barnehagen. Her fra James Bond-premieren i 2008. Foto: Scanpix

Trude Mostue ut mot janteloven: - Norge er en halvkommunistisk stat

Kjendisveterinæren Trude Mostue (43) synes Norge er et barnslig og klaustrofobisk land, der folket er uten fri vilje.

Oppdatert 7. desember 2011

Artikkelen er over åtte år gammel

Firebarnsmoren forteller at hun føler seg mer britisk enn norsk, og langer ut mot det hun karakteriserer som et klaustrofobisk Norge.

- Norge er så lite at det blir rett og slett klaustrofobisk. Og så har vi det store trollet, nemlig janteloven. Man skal ikke stikke seg ut, men heller være en sau som alltid breker etter politikernes regler. Skiller man seg ut, blir man slått ned i støvlene med et brak, og folk kommer da med ondskapsfulle og usaklige ytringer. Det er en litt barnslig nasjon. Det er som å bevege seg ute i en stor skolegård - og hvor det er «hakkeloven» som regjerer. Det er ikke noe ytringsfrihetsland, sier hun til VG.

Skapte rabalder

I kveldens program av «Trude» på TV2 snakker Mostue ut om sitt forhold til Norge. Hun snakker også ut om trusler hun mottok etter at hun tidligere i høst gikk ut og kritiserte norske kvinner som sender ettåringene sine i barnehagen.

HÅPER PÅ GIFTEMÅL: Trude håper å gifte seg med forloveden Cato Sælid sommeren 2013. Foto: Markus Aarstad

«Som mor blir man fortalt at det er helt greit å sende barna i barnehage tidlig. Valget må man ta før man ser de to blå strekene: Har du råd og tid til å få barn? Nå har vi en gjeng med hjernevaskede mødre som ikke tør annet enn å sette barna i barnehage fordi de trenger to lønninger», sa Mostue til VG Nett.

Utspillet skapte voldsomt rabalder og Mostue hevder i intervjuet med Trude Teige at hun mottok flere hetsende brev og trusler.

- Jeg var veldig redd, forteller hun i TV2-programmet.

Hun forteller at hun nå vurderer å anmelde forholdet.

- Jeg følte meg truet. Det er første gang at jeg har blitt skikkelig redd, sier firebarnsmoren, som mener det er viktig å kunne si det man mener i et fritt og demokratisk land.

LES OGSÅ: Hvilken vei går Høyre etter Mostue?

Den tidligere realitystjernen mener hjemlandet fremstår som halvkommunistisk.

- Norge er et «Big Brother-land». Alle holder øye med alle. Vi er et morsomt folkeslag med lusekofter og topplue som baser i oljepenger med flotte velferdsordninger. Men vi bor i et nokså halvkommunistisk land. Vi er vant med å bli fortalt hva vi skal gjøre og vi er blitt fratatt rettighetene til å tenke selv, påpeker hun overfor VG.

- Mange regler blir bare tredd nedover hodet på oss. En brannfakkel er jo pappaperm. I tillegg skal mange tenke for deg, i stedet for at vi har fri vilje og egne valg. Man blir satt ut i mammaperm bare fordi man tror at man må. Det er et rart system, sier hun.

Den kjente TV-dyrlegen snakker i «Trude» også ut om hennes tunge tid som student og kjendis i England, hennes brudd med ektemannen Howard Thomas og mobbingen hun ble utsatt for da hun studerte i England.

A-kjendis i England

I Norge er hun mest kjent gjennom TV-serien «Dyrlegene» og hennes deltagelse i «Skal vi danse». Den tidligere realitydeltageren forteller også åpenhjertig i TV2-programmet om hennes tid som student og deltager i det britiske programmet «Vet school» og «Vets in Practice».

- Jeg var A-kjendis i England og det var 12 millioner personer som så hvert program to ganger i uken på TV. Denne tiden skulle jo være en av de kuleste periodene, men det ble de mørkeste årene i mitt liv. Det var et veldig tøft studie og jeg ble stigmatisert som en dum blondine i et konservativt veterinærmiljø. Jeg ville aldri ha gjort det om igjen. Jeg bærer ennå nag til lærerne der, sier Mostue, som også har vært åpen om mobbingen hun ble utsatt for i studietiden.

Da hun flyttet hjem til Norge deltok hun i «Skal vi danse». Samtidig havarerte ekteskapet med Howard Thomas. Kjendisveterinæren understreker at det var ingen sammenheng mellom bruddet og hennes deltagelse danseprogrammet.

- Det ville nok blitt slutt uansett, sier hun.

Pengemangel

I intervjuet med Trude Teige forteller hun også om hvordan kårene var etter at hun kom hjem til Norge etter 16 år i England. For å ha nok penger til å feire jul med barna valgte hun å takke ja til et intervju med kjendisbladet Se og Hør.

- Det er et blad jeg respekterer høyt. Jeg hadde egentlig prinsipper om at jeg ikke skulle ta betalt for slike ting, men da følte jeg at jeg måtte jeg ta betalt sånn at det skulle bli en jul på barna, sier 43-åringen, som opplyser at hun mottok 50000 fra kjendisbladet for reportasjen.

- Og så pyntet de jo veldig fint i stua mi, sier hun og ler.

LES OGSÅ: Brudd for Trude Mostue og veterinærpartner

I tiden fremover planlegger kjendisen å fokusere på sine fire barn.

- Jeg skal være en ansvarlig mor og ta vare på dem på en ikke-kaotisk måte de neste to årene. Jeg skal tilbake til veterinærjobben i januar, men kommer til å jobbe en del hjemmefra, sier Mostue, som planlegger å gifte seg med forloveden Cato Sælid sommeren 2013.

Publisert: 07.12.11 kl. 12:25 Oppdatert: 07.12.11 kl. 12:39